**Slobodno radno mjesto**

**izvršnog direktora Agencije Europske unije za sigurnost zračnog prometa (EASA)**

 (Privremeno osoblje – razred AD 14)

Službeni list C XXX A od 3.2.2023.

COM/2023/20090

**O nama**

Agencija Europske unije za sigurnost zračnogprometa (EASA) osnovana je 2002. radi osiguravanja visoke ujednačene razine sigurnosti civilnog zrakoplovstva i zaštite okoliša za aeronautičke proizvode, dijelove i uređaje, kao i za osoblje i organizacije, u okviru područja primjene Uredbe (EU) 2018/1139 Europskog parlamenta i Vijeća[[1]](#footnote-1). Agencija je institucijski temelj Unijina sustava nadzora civilnog zrakoplovstva. Povjerene su joj važne zadaće i blisko surađuje s Europskom komisijom i državama članicama. Agencija Komisiji pruža i tehničko stručno znanje u područjima za koja je nadležna. Uime država članica agencija u svojem području nadležnosti izvršava one funkcije i zaduženja koje države članice imaju na temelju primjenjivih međunarodnih konvencija, posebno Čikaške konvencije.

Sjedište EASA-e je u Kölnu u Njemačkoj. Ukupni proračun Agencije za 2022. iznosi 205 milijuna EUR, a ima oko 800 članova osoblja.

Dodatne informacije mogu se pronaći na sljedećim internetskim stranicama: <http://www.easa.europa.eu>

**Opis radnog mjesta**

Izvršni direktor pravni je zastupnik Agencije i osoba koja je predstavlja u javnosti. Odgovoran je Upravnom odboru.

Izvršni direktor zadužen je za vođenje Agencije i upravljanje njome te je općenito odgovoran za njezino funkcioniranje i brine se za ostvarenje njezinih ciljeva.

Konkretnije, izvršni direktor zadužen je za sljedeće:

* Ostvarivanje ciljeva Agencije koje je utvrdio upravni odbor Agencije,
* Pripremu i provedbu godišnjih i višegodišnjih programa rada, u suradnji s Europskom komisijom, vodeći računa o potrebi određivanja prioriteta i upravljanja resursima,
* Pripremu i izvršavanje proračuna Agencije u suradnji s Europskom komisijom,
* Uspostavu i poticanje bliskih radnih odnosa i suradnje s Europskom komisijom, državama članicama, trećim zemljama i dionicima, prema potrebi, u skladu sa zadaćama Agencije,
* Blisku suradnju s nadležnim tijelima država članica odgovornima za provedbu politike zračnog prometa EU-a,
* Odgovaranje na zahtjeve za pomoć primljene od Europske komisije ili država članica, u skladu sa zadaćama Agencije;
* Odobravanje i provedbu Agencijinih mjera koje se odnose na zadaće i dužnosti Agencije, u skladu s Uredbom (EU) br. 2018/1139 (npr. certifikacija plovidbenosti i ekološka certifikacija zrakoplova, inspekcijski nadzor u pogledu standardizacije, letačke operacije, izdavanje dozvola za osoblje, aerodromi, upravljanje zračnim prometom / usluge u zračnoj plovidbi, kontrolori zračnog prometa, bespilotni zrakoplovi, operatori iz trećih zemalja, istraživanje i inovacije, zaštita okoliša, međunarodna suradnja, upravljanje krizama u zračnom prometu, međuovisnost između sigurnosti i zaštite civilnog zrakoplovstva te između sigurnosti civilnog zrakoplovstva i socioekonomskih čimbenika),
* Pripremu godišnjeg izvješća o radu Agencije,
* Svakodnevno upravljanje Agencijom, Zapošljavanje i ocjenjivanje osoblja Agencije u skladu s Pravilnikom o osoblju EU-a, uz poticanje dobrog timskog duha i pozitivne radne atmosfere,
* Izravnu i neizravnu komunikaciju s javnošću o svim pitanjima koja su obuhvaćena misijom Agencije.

Detaljniji opis zadaća nalazi se u članku 104. Uredbe (EU) 2018/1139.

**Traženi profil (kriteriji za odabir)**

Kandidati bi trebali imati:

**Rukovoditeljske vještine**

* Sposobnost vođenja i motiviranja velikih timova.
* Sposobnost održavanja bliskih odnosa s institucijama EU-a i nadležnim tijelima država članica.
* Iskustvo u upravljanju proračunom te financijskim i ljudskim resursima stečeno u nacionalnom, europskom ili međunarodnom kontekstu.
* Poželjno je iskustvo u upravljanju stečeno u multikulturnoj i višejezičnoj sredini.

**Stručne vještine i iskustvo:**

* Dobro poznavanje europske i međunarodne zrakoplovne prometne politike i zakonodavstva.
* Vrlo dobro poznavanje institucija Europske unije i njihova načina rada i međudjelovanja.
* Poželjni su iskustvo u području sigurnosti zračnog prometa i tehnička znanja.
* Poželjno je iskustvo rada u nacionalnoj, europskoj ili međunarodnoj javnoj upravi.

**Osobne kvalitete**

* Sposobnost da kvalitetno, transparentno i otvoreno komunicira s unutarnjim i vanjskim dionicima, među ostalima s medijima, javnošću, europskim, međunarodnim, nacionalnim i lokalnim tijelima, međunarodnim organizacijama, te da predstavlja Agenciju u vanjskim forumima.
* Solidno iskustvo u pregovaranju u međunarodnim uvjetima.
* Izvrsne vještine u međuljudskim odnosima i sposobnost održavanja prikladnih odnosa s institucijama EU-a i nadležnim tijelima država članica radi dobrog funkcioniranja Agencije,

**Uvjeti za sudjelovanje**

Kako bi bili uključeni u postupak odabira, **na dan isteka roka za prijavu** kandidati moraju ispunjavati sljedeće formalne kriterije prihvatljivosti:

* državljanstvo: kandidati moraju biti državljani jedne od država članica Europske unije;
* diploma visokoškolskog studija: kandidati moraju posjedovati:
* diplomom potvrđen stupanj obrazovanja koji odgovara završenom visokoškolskom studiju u trajanju od najmanje četiri godine ili
* diplomom potvrđen stupanj obrazovanja koji odgovara završenom visokoškolskom studiju u trajanju od najmanje tri godine, uz odgovarajuće radno iskustvo od najmanje godinu dana (to jednogodišnje radno iskustvo ne ubraja se u radno iskustvo stečeno nakon završetka studija koje se traži u nastavku);
* radno iskustvo: kandidati moraju imati najmanje 15 godina radnog iskustva stečenog nakon završetka studija[[2]](#footnote-2) na razini za koju su osposobljeni tijekom prethodno spomenutog obrazovanja. Najmanje pet godina od navedenog radnog iskustva mora biti u području rada Agencije
* rukovoditeljsko iskustvo: od čega najmanje pet godina na radnome mjestu savjetnika visoke razine[[3]](#footnote-3) u područjima relevantnima za radno mjesto,
* jezici: kandidati moraju imati temeljito znanje jednog službenog jezika EU-a i zadovoljavajuće znanje još jednog službenog jezika EU-a. Zadovoljavajuće znanje tog drugog službenog jezika EU-a provjerit će komisije za odabir tijekom intervjua među ostalim tako što intervju (djelomično) mogu voditi na tom drugom jeziku,
* dobna granica: na dan isteka roka za prijavu kandidati moraju biti u mogućnosti odraditi pun petogodišnji mandat prije nego što navrše dob za umirovljenje. Za privremeno osoblje Europske unije dob za umirovljenje nastupa zadnjeg dana u mjesecu u kojem osoba navršava 66 godina (vidjeti članak 47. Uvjeta zaposlenja ostalih službenika Europske unije).

**Odabir i imenovanje**

Izvršnog direktora imenuje Upravni odbor EASA-e među kandidatima s užeg popisa koji sastavlja Europska komisija.

Kako bi utvrdila taj uži popis kandidata, Europska komisija organizira odabir u skladu sa svojim postupcima odabira i zapošljavanja (vidjeti Dokument o politici zapošljavanja viših dužnosnika[[4]](#footnote-4)).

U okviru postupka odabira Europska komisija osniva komisiju za predodabir. Ta komisija pregledava sve prijave, provjerava ispunjavaju li kandidati uvjete za sudjelovanje i na temelju navedenih kriterija za odabir izdvaja kandidate najboljeg profila, od kojih neke može pozvati na intervju.

Na temelju provedenih intervjua komisija za predodabir donosi zaključke i predlaže kandidate za intervju s Komisijinim savjetodavnim odborom za imenovanja. Uzimajući u obzir zaključke komisije za predodabir, taj odbor odabire kandidate koje će pozvati na intervju.

Kandidati koje Komisijin savjetodavni odbor za imenovanja odabere za intervju pozivaju se na cjelodnevno testiranje rukovoditeljskih vještina koje u centru za procjenu provode vanjski savjetnici za zapošljavanje. Na temelju rezultata intervjua i izvještaja centra za procjenu Komisijin savjetodavni odbor za imenovanja sastavlja uži popis kandidata koje smatra prikladnima za radno mjesto izvršnog direktora EASA-e.

Kandidate s tog popisa intervjuiraju član ili članovi Komisije nadležni za glavnu upravu zaduženu za odnose s Agencijom[[5]](#footnote-5).

Nakon tih intervjua Europska komisija sastavit će popis kandidata koji su ušli u uži izbor i proslijedit će ga Upravnom odboru EASA-e. On može odlučiti intervjuirati kandidate prije nego što među kandidatima iz užeg izbora Komisije imenuje izvršnog direktora. Ulazak u uži izbor ne jamči imenovanje.

Od kandidata se može zahtijevati i da se podvrgnu dodatnim intervjuima i/ili testiranjima, osim navedenih. Možda će morati dati i izjavu pred relevantnim odborom/odborima Europskog parlamenta.

**Raznolikost i uključivost**

Agencija zna da je zdrava ravnoteža između poslovnog i privatnog života mnogima važan motivacijski čimbenik te da se od moderne radne sredine sve više očekuje fleksibilni rad. Kao zaposlenik EASA-e utjecat ćete na život oko 500 milijuna Europljana: to je naš zajednički cilj, a može biti i vaš. Iz sjedišta u Kölnu (Njemačka) surađivat ćete s vodećim stručnjacima u multikulturnoj radnoj sredini. Raznolikost i uključivost dio su našeg DNK-a, a inovacije su u središtu našeg rada. Naši su nam zaposlenici najvrednija imovina. Stoga nudimo širok raspon povlastica, među kojima su ugovori sa školama i dječjim vrtićima u području Kölna. Više pojedinosti naći ćete na EASA-inim internetskim stranicama (<https://www.easa.europa.eu/the-agency/careers/working-us>). Kao poslodavac Agencija je posvećena postizanju rodne ravnopravnosti i sprečavanju diskriminacije na bilo kojoj osnovi. Aktivno podržava prijavu svih kvalificiranih kandidata i kandidatkinja iz različitih područja, s raznolikim sposobnostima iz svih država članica EU-a. Kako bi promicala rodnu ravnopravnost, Agencija potiče prijave koje bi mogle poboljšati raznolikost, rodnu ravnopravnosti i opću geografsku ravnotežu, a osobito prijave žena. Osobama s invaliditetom može se pružiti pomoć tijekom postupka zapošljavanja.

**Uvjeti zapošljavanja**

Plaća i uvjeti zapošljavanja utvrđeni su u Uvjetima zaposlenja ostalih službenika Europske unije.

Uspješnog će kandidata Centar zaposliti kao člana privremenog osoblja u razredu AD 14[[6]](#footnote-6). Ovisno o duljini radnog iskustva bit će svrstan u stupanj 1 ili 2 u tom razredu.

Imenuje se na početni mandat od pet godina, s mogućnošću produljenja za razdoblje od najviše pet godina u skladu s osnivačkom uredbom Agencije primjenjivom u vrijeme zapošljavanja.

Napominjemo da u skladu s Uvjetima zaposlenja ostalih službenika Europske unije svaki novi član osoblja mora proći probni rad u trajanju od devet mjeseci.

Mjesto rada je Köln u Njemačkoj.

Radno mjesto dostupno je od 1. rujna 2023.

**Važna obavijest za kandidate**

Podsjećamo da je rad komisija za odabir tajan. Kandidati ne smiju ni izravno ni neizravno kontaktirati s članovima odborâ niti to smiju učiniti treće osobe u njihovo ime. Sve upite treba uputiti tajništvu relevantne komisije.

**Zaštita osobnih podataka**

Komisija jamči obradu osobnih podataka kandidata u skladu s Uredbom (EU) 2018/1725 Europskog parlamenta i Vijeća[[7]](#footnote-7). To se osobito odnosi na povjerljivost i sigurnost takvih podataka.

**Neovisnost i izjava o mogućem sukobu interesa**

Prije preuzimanja dužnosti izvršni direktor dužan je potpisati izjavu kojom se obvezuje da će djelovati neovisno i u javnom interesu te prijaviti sve interese koji bi mogli dovesti u pitanje njegovu neovisnost.

**Postupak prijave**

Kandidati prije podnošenja prijave moraju pažljivo provjeriti ispunjavaju li sve uvjete za sudjelovanje, osobito uvjete o traženom stupnju obrazovanja, radnom iskustvu na visokoj razini i znanju jezika. Kandidati koji ne ispunjavaju neki od tih uvjeta automatski se isključuju iz postupka odabira.

Zainteresirani kandidati moraju se prijaviti putem sljedeće poveznice, a potom slijediti upute za različite faze postupka:

<https://ec.europa.eu/dgs/human-resources/seniormanagementvacancies/>

Kandidati moraju imati valjanu e-adresu, koja će služiti za potvrdu prijave i korespondenciju tijekom različitih faza postupka. O svakoj promjeni te adrese dužni su obavijestiti Europsku komisiju.

Kako bi dovršili postupak prijave, kandidati moraju učitati svoj životopis u PDF formatu, po mogućnosti u formatu za životopise Europass[[8]](#footnote-8) i unijeti motivacijsko pismo (najviše 8 000 znakova). Životopis i motivacijsko pismo kandidati mogu sastaviti na bilo kojem službenom jeziku EU-a.

U interesu je kandidata da prijava bude točna, temeljita i istinita.

Nakon podnošenja elektroničke prijave kandidati će primiti e-poruku s potvrdom da je njihova prijava registrirana. **Ako kandidati ne prime e-poruku s potvrdom o prijavi, to znači da njihova prijava nije registrirana.**

Postupak obrade prijava nije moguće pratiti putem interneta. Europska komisija izravno će obavještavati kandidate o statusu njihove prijave.

**Prijave poslane e-poštom neće biti prihvaćene.** Dodatne informacije i/ili pomoć u slučaju tehničkih problema kandidati mogu zatražiti slanjem e-poruke na adresu:
HR-MANAGEMENT-ONLINE@ec.europa.eu

Kandidati moraju na vrijeme ispuniti elektroničku prijavu. Kandidatima preporučujemo da prijavu ne odgađaju do zadnjih dana prije isteka roka jer zbog povećanog prometa ili mogućih problema s internetskom vezom može doći do prekida registracijskog postupka, pa će ga morati ponoviti. Nakon isteka roka za prijavu unos podataka u elektronički obrazac više nije moguć. Zakašnjele prijave ne prihvaćaju se.

**Rok za prijavu**

Rok za prijavu istječe **3. ožujka 2023. u 12 sati (podne) prema briselskom vremenu**, nakon čega se više neće biti moguće prijaviti.

1. Uredba (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) 216/2008 Europskog parlamenta i Vijeća i Uredbe Vijeća (EEZ) br. 3922/91 (Tekst značajan za EGP.); SL L 21, 22.8.2018., str. 1. [↑](#footnote-ref-1)
2. Radno iskustvo uzima se u obzir samo ako je riječ o stvarnom radnom odnosu definiranom kao stvarni, istinski rad plaćenog zaposlenika (sve vrste ugovora) ili pružatelja usluge. Rad koji se obavljao u nepunom radnom vremenu uračunava se razmjerno, na temelju potvrđenog postotka odrađenog punog radnog vremena. Rodiljni/roditeljski/posvojiteljski dopust uzima se u obzir ako je pokriven ugovorom o radu. Doktorski studij ubraja se u radno iskustvo čak i ako nije bio plaćen, ali u trajanju od najviše tri godine i pod uvjetom da je uspješno završen. Svako razdoblje uzima se u obzir samo jedanput. [↑](#footnote-ref-2)
3. Za sve godine rukovoditeljskog iskustva kandidati u životopisu moraju jasno navesti sljedeće: 1. naziv radnog mjesta i rukovoditeljske dužnosti koje su obavljali, 2. broj podređenih zaposlenika, 3. proračunska sredstva kojima su raspolagali, 4. broj nadređenih i podređenih hijerarhijskih razina, te 5. broj rukovoditelja iste razine. [↑](#footnote-ref-3)
4. <https://commission.europa.eu/jobs-european-commission/job-opportunities/managers-european-commission_en> (samo na engleskom) [↑](#footnote-ref-4)
5. Osim ako je član Komisije u skladu s Odlukom Komisije od 5. prosinca 2007. (PV(2007) 1811) i 30. rujna 2020. (PV(2020) 2351 tu zadaću prenio na nekog drugog. [↑](#footnote-ref-5)
6. Od 1. siječnja 2022. na primitke od rada i mirovine dužnosnika i ostalih službenika Europske unije u Njemačkoj primjenjuje se koeficijent ispravka od 100,1 %. Taj koeficijent podliježe godišnjoj reviziji. [↑](#footnote-ref-6)
7. Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.) [↑](#footnote-ref-7)
8. Upute za izradu životopisa Europass mogu se pronaći na: <https://europa.eu/europass/en/create-europass-cv> [↑](#footnote-ref-8)